མཁའ་གོས་ཅི་ཞིག་དྲན་པ་ལྟར་ཁྲོལ་མའི་འགྲམ་གྱི་པགས་གདན་སྟེང་དཀྱིལ་དཀྲུང་དུ་བསྡད་ནས་འབྲུ་རྡོག་དེ་དག་ལ་ཅེར་ནས་ཡོད།ངོ་མདོག་སྨུག་ཅིང་མིག་ཟུང་ཆེ་ལ་སྨིན་མ་སྟུག་པས།བུ་ཁྲ་ཕྲུག་འདྲ་བ་ཞིག་བདོག་ཅེས་བརྗོད་ཆོགཁོ་དང་ཁྲོལ་མ་གཉིས་ཉི་ཐིག་གི་རྗེས་འབྲངས་ནས་ད་ལྟ་ཁང་བའི་ཡ་ཕུག་གི་གཡས་ཕྱོགས་ཀྱི་རྩིག་རྟིང་དུ་བསླེབ་ལ་ཉེ།མཚམས་ཤིག་ལ་ཁོས་ལག་པ་ཁྲོལ་མའི་གཞི་རུ་བསྲིངས་ནས་འབྲུ་རྡོག་སྤར་མོ་གང་བླངས་ཏེ་ཉི་ཐིག་གི་ཀློང་དུ་ཕྱར་བར་བྱས་པ་ལ།རྡུལ་དག་ཉི་ཐིག་གི་གཞི་རུ་འོད་ཀྲིག་ཀྲིག་འགུལ་བ་མཐོང་བས།སྤར་བསྙབས་གཅིག་གི་སྣ་ནས་དེ་དག་ཨེ་ཟིན་ལ་ལྟ་བར་བྱེད།ཁོ་ད་ལྟ་ལྷིང་འཇགས་དང་ཟང་ཟིང་གི་རྩེད་མོ་དེ་གཉིས་ལ་རོལ་རྒྱུར་དགའ་བོ་བྱུང་།ཨ་མ་ལས་ཀར་ཕྱིན་རྗེས་སུ།མཁའ་གོ་སྤྱོད་ཁང་ནང་ལན་གཅིག་སོང་བ་ལས་གཞན།གནས་དེ་དང་ཁ་མ་བྲལ་བར་དེ་ལྟར་ཙོག་ནས་བསྡད་པ་ཡིན།ཙོག་ནས་རྩེད་མོ་དེ་གཉིས་ལ་རོལ་སྐབས།རེབ་ཐེངས་རེ་རེར་སྔ་མའི་དུས་ཡུན་ཅུང་ཐུང་ལ་ཕྱི་མ་ནི་ཅུང་རིང་འགྲོ།ད་ལྟའང་ཁོ་འབྲུ་རྡོག་ཕྱར་བའི་རྩེད་མོ་དེར་རྩེ་བཞིན་ཏེ།སྤར་བསྙབས་བྱེད་ཐེངས་རེར་བྱིས་པ་ཞིག་གི་ཚོད་ཀྱིས་ལག་པ་ཧ་ཅང་མགྱོགས།